
**Φύλλο εργασίας για το 7ο Εργαστήριο**

**ΤΟ ΠΙΣΤΟΛΙ**

****

**Θεατρικό παιχνίδι: Τηλεοπτική εκπομπή για την ανάγκη ένταξης της Κυκλοφοριακής Αγωγής στο σχολικό περιβάλλον**.

Το θέμα της συγκεκριμένης δραστηριότητας είναι η παρουσίαση μιας «ζωντανής τηλεοπτικής εκπομπής», στην οποία δημοσιογράφοι και καλεσμένοι/ες θα συζητήσουν για την αναγκαιότητα ένταξης της εκπαίδευσης οδικής ασφάλειας στο ωρολόγιο σχολικό πρόγραμμα. Αφορμή ένα τροχαίο ατύχημα, που έγινε κοντά σε σχολική μονάδα με ελαφρά τραυματισμένη μια μαθήτρια.

**Ομάδες:**

* Δημοσιογράφοι –παρουσιαστές/τριες
* Εκπαιδευτικοί
* Γονείς
* Μαθητές/τριες
* Εκπρόσωπος Τροχαίας

Κατά τη διάρκεια αναχώρησης των παιδιών από το σχολείο για το σπίτι συμβαίνει ένα τροχαίο ατύχημα με παράσυρση μαθήτριας από όχημα, δίπλα στην κεντρική διάβαση πεζών του σχολείου. Η μαθήτρια έχει χτυπήσει ελαφρά (μώλωπες), αλλά οι γονείς της αγανακτισμένοι ζητούν την ανάληψη ευθυνών από τη Διεύθυνση και το διδακτικό προσωπικό του σχολείου. Επειδή οι απαντήσεις δεν τους ικανοποιούν, γνωστοποιούν το γεγονός στα Μ.Μ.Ε. της πόλης και δίνεται η αφορμή για το στήσιμο μιας τηλεοπτικής εκπομπής με θέμα την ανάγκη ένταξης της Κυκλοφοριακής Αγωγής στην Εκπαίδευση και την ανάληψη των ευθυνών (φόντο της εκπομπής μπορεί να αποτελέσει η γελοιογραφία του σκιτσογράφου της EDUCARTOON, Μιχάλη Κουντούρη, «το πιστόλι».

Στη συζήτηση θα συμμετέχουν εκτός από τον/την παρουσιαστή/τρια, εκπρόσωποι γονέων, εκπαιδευτικοί, εκπρόσωπος της Τροχαίας και μαθητής/τρια με καλυμμένο πρόσωπο. Προτεινόμενα θέματα για συζήτηση στην εκπομπή είναι η αναγκαιότητα της Κυκλοφοριακής Αγωγής στα σχολεία, ο τρόπος που προτείνουμε να εισαχθεί, η ανάληψη ευθυνών από την κάθε ομάδα, ο ρόλος της Πολιτείας κ.τ.λ.

Η τηλεοπτική συζήτηση παρουσιάζεται στην ολομέλεια κατόπιν μικρής σχετικά προετοιμασίας.

Ακολουθεί συζήτηση για τον τρόπο που δούλεψε η ομάδα, για τη συνεργασία και για τα συναισθήματά τους.

Σκίτσα : Μιχάλης Κουντούρης Συγγραφή δραστηριοτήτων: Κατερίνα Θεοδοσέλη