**Οδηγίες για τον/την εκπαιδευτικό**

**1ο εργαστήριο**

Ο/η εκπαιδευτικός προτρέπει τα παιδιά να αναζητήσουν σε ομάδες στοιχεία από το διαδίκτυο για τα αίτια των τροχαίων ατυχημάτων στη χώρα μας.

Στη συνέχεια, αφού καταγραφούν οι απόψεις στο χαρτί του μέτρου και σε διάσπαρτα αλλά εμφανή σημεία, χωρίζουμε τα παιδιά σε ομάδες των 3 ή των 4 και ζητούμε από την κάθε ομάδα να σχεδιάσει σε χαρτί ή χαρτόνι διαστάσεων του μισού από το Α4, ένα σκίτσο, ζωγραφιά, γελοιογραφία, που απεικονίζει μια από τις προτάσεις που έχουν καταγραφεί (π.χ. η μία ομάδα ζωγραφίζει για το αλκοόλ, η άλλη για την υπερβολική ταχύτητα κ.ο.κ.). Όταν ολοκληρωθούν οι εργασίες, ζητούμε από τους/τις εκπροσώπους των ομάδων να κολλήσουν τη ζωγραφιά τους δίπλα σε κάθε πρόταση, ώστε να δημιουργηθεί η αφίσα με τα αίτια των τροχαίων ατυχημάτων.

**1ο Εργαστήριο-Αναστοχασμός**

Ο αναστοχασμός του 1ου Εργαστηρίου προτείνεται να γίνει με ερωτήσεις του/της εκπαιδευτικού προς τα παιδιά (σε συζήτηση ή σε φύλλο εργασίας και στο τέλος της εργασίας), οι οποίες διερευνούν τα αίτια των τροχαίων ατυχημάτων, σύμφωνα με τα επίσημα στατιστικά στοιχεία. Προτείνεται η διάχυση των αποτελεσμάτων της έρευνας να γίνει μέσω της ιστοσελίδας ή ειδικής εκδήλωσης στη σχολική κοινότητα.