1. **Φορείς και άλλες συνεργασίες που θα εμπλουτίσουν το πρόγραμμά μας-Σημειώσεις-Διευκρινήσεις**

Σε όλα τα εργαστήρια του παρόντος προγράμματος προτείνεται η συνεργασία με την Educartoon για την αξιοποίηση του σκίτσου ως παιδαγωγικό εργαλείο.

**1ο Εργαστήριο**

Προτείνεται συνεργασία με το οικείο Τμήμα Τροχαίας για τα στατιστικά των ατυχημάτων της περιοχής στην πρόσφατη δεκαετία.

**3ο Εργαστήριο**

Προτείνεται συνεργασία του εκπαιδευτικού με το Σύλλογο γονέων και κηδεμόνων του σχολείο και με το Τμήμα Συγκοινωνιακού Σχεδιασμού του οικείου Δήμου για τοποθέτηση διάβασης στην κεντρική είσοδο του σχολείου ή ανακατασκευή της υπάρχουσας.

**4ο Εργαστήριο**

Προτείνονται συνεργασίες με τον Ποδηλατικό Σύλλογο της περιοχής που υποστηρίζει θερμά τη χρήση του ποδήλατου και το αρμόδιο Τμήμα Τροχαίας, που επισημαίνει τους κινδύνους που προκύπτουν από την έλλειψη υποδομών.

**5ο Εργαστήριο**

Προτείνεται διαδικτυακή ή δια ζώσης ενημέρωση των μαθητών/τριών για τη χρήση του κράνους ως επιβάτες μοτοσικλέτας από πιστοποιημένο φορέα εκπαίδευσης οδικής ασφάλειας.

**6ο Εργαστήριο**

Προτείνεται συνεργασία με το Τμήμα Τροχαίας για τα στατιστικά των τροχαίων συμβάντων που προκλήθηκαν στην περιοχή λόγω επήρειας του/της οδηγού από αλκοόλ.

**7ο Εργαστήριο**

Στο εργαστήριο αυτό προτείνεται η συνεργασία με το Σύλλογο Γονέων και Κηδεμόνων του σχολείου, με στόχο την οικονομική και υλικοτεχνική ενίσχυση της προτεινόμενης δραστηριότητας.

**Σημειώσεις:**

Η **γελοιογραφία ως εικαστικό είδος** έχει συγκεκριμένους κώδικες και, όπως όλα τα είδη τέχνης, για την κατανόηση του νοήματός της απαιτούνται ορισμένα «κλειδιά».

Με έναν μαγικό τρόπο, φαίνεται ότι τα παιδιά κάθε ηλικίας διαθέτουν ήδη αυτά τα κλειδιά και αυτούς τους κώδικες, χωρίς να έχουν σπουδάσει Ιστορία της Τέχνης και χωρίς ίσως να ξέρουν τα ίδια να σκιτσάρουν καλά.

Επειδή η γελοιογραφία είναι από μόνη της ελκυστική, γίνεται αμέσως και απολύτως κατανοητή από τα παιδιά, που την αντιμετωπίζουν στην αρχή ως παιχνίδι, και στη συνέχεια ως πεδίο προβληματισμού και αφορμή γνώσης.

Όπως έδειξε η έως τώρα αξιοποίησή της στη διδακτική πράξη, η γελοιογραφία εξάπτει και διεγείρει τη δημιουργική φαντασία των μαθητών. (Educartoon.gr)

Στο πρόγραμμα εκπαίδευσης οδικής ασφάλειας αξιοποιούνται γελοιογραφίες με θέμα την οδική συμπεριφορά, τα τροχαία ατυχήματα και τις αιτίες που τα προκαλούν, καθώς και την ασφαλή οδήγηση. Οι γελοιογραφίες αυτές χρησιμοποιούνται στην αρχή ως αφόρμηση, μαζί με άλλο οπτικοακουστικό υλικό και κείμενα, καθώς και με επισκέψεις σε πάρκα κυκλοφοριακής αγωγής, αν υπάρχουν στην περιοχή, ώστε να ευαισθητοποιηθούν τα παιδιά σε θέματα κυκλοφοριακής αγωγής, να γνωρίσουν και να εξοικειωθούν με τα σήματα και τους κανόνες κυκλοφορίας πεζών και οχημάτων, να προβληματιστούν για την δική τους και τη γενικότερη συμπεριφορά στον δρόμο, να αναλογιστούν τις αιτίες και τις συνέπειες των τροχαίων ατυχημάτων, και να γίνουν έτσι καλύτεροι οδηγοί, τώρα και στο μέλλον.

Η ιδέα συνίσταται αρχικά στην ερμηνεία (φιλολογική, αισθητική – καλλιτεχνική και οικολογική) του υλικού που παρουσιάζεται στους/στις μαθητές/τριες. Στη συνέχεια, με αφετηρία την πρόσληψη των γελοιογραφιών, προτρέπονται οι συμμετέχοντες/ουσες μαθητές/τριες να δημιουργήσουν δικά τους κείμενα ή γελοιογραφίες ή άλλα εικαστικά έργα αντίστοιχου περιεχομένου. (Educartoon.gr)

Οι γελοιογραφίες είναι του σκιτσογράφου Μιχάλη Κουντούρη

Η συγγραφή δραστηριοτήτων έγινε από την Κατερίνα Δ. Θεοδοσέλη

**Ειδικότερα:**

**1ο Εργαστήριο**

Στη συγκεκριμένη δραστηριότητα είναι απαραίτητη η χρήση της αίθουσας Ηλεκτρονικών Υπολογιστών, που διαθέτει προφανώς το σχολείο μας.

**2ο Εργαστήριο**

Οι κατασκευές-πινακίδες προτείνεται να είναι αντίστοιχες αυτών της οδικής κατακόρυφης σήμανσης με διαφορετικό περιεχόμενο.

**3ο Εργαστήριο**

Στη συγκεκριμένη δραστηριότητα είναι πολύ σημαντικές οι πληροφορίες στη σχολική τάξη για τα γεγονότα των φοιτητών στην πλατεία Τιενανμέν.

**4ο Εργαστήριο**

Προτείνεται επιμόρφωση των μαθητών/τριών από ομάδες με αντίθετες απόψεις για τη χρήση του ποδήλατου, όπως ο Ποδηλατικός Σύλλογος της περιοχής που υποστηρίζει θερμά τη χρήση του ποδήλατου και το αρμόδιο Τμήμα Τροχαίας, που επισημαίνει τους κινδύνους που προκύπτουν από την έλλειψη υποδομών.

**5ο Εργαστήριο**

Απαραίτητη προϋπόθεση για τη διενέργεια του Εργαστηρίου αποτελεί η επεξήγηση του κειμενικού τύπου ενός sms.

**7ο Εργαστήριο**

Τα θέματα για συζήτηση στην εκπομπή που προτείνει το Εργαστήριο ως δραστηριότητα είναι η αναγκαιότητα της Κυκλοφοριακής Αγωγής στα σχολεία, ο τρόπος που προτείνουμε να εισαχθεί, η ανάληψη ευθυνών από την κάθε ομάδα, ο ρόλος της Πολιτείας κ.τ.λ.